b'\n_START_ARTICLE_\nFLARM\n_START_PARAGRAPH_\nFLARM (akronim za Flight Alarm) je elektronska naprava v letalih, ki se uporablja za prepre\xc4\x8devanje trkov med letali. FLARM je namenjen uporabi na manj\xc5\xa1ih letalih kot so jadralna, ultralahka in \xc5\xa1portna letala, ki dostikrat letijo zelo blizu skupaj brez nevarnosti tr\xc4\x8denja (na primer pri kro\xc5\xbeenju jadralnih letal v istem vzgorniku). Sistem TCAS, ki se uporablja na ve\xc4\x8djih letalih, ravno zaradi tega dejstva ni uporaben, saj opozarja na vsa letala v bli\xc5\xbeini, \xc4\x8deprav ne obstaja nevarnost tr\xc4\x8denja med njimi._NEWLINE_FLARM deluje tako, da oddaja svojo GPS pozicijo, barometri\xc4\x8dno vi\xc5\xa1ino in iz teh podatkov izra\xc4\x8dunano napovedano pot letenja drugim letalom, ravno tako sprejema enake podatke od drugih letal, opremljenih s tem sistemom. Po sprejemu podatkov od drugega sistema FLARM z njihovo pomo\xc4\x8djo in upo\xc5\xa1tevanjem lastnega polo\xc5\xbeaja, smeri in vi\xc5\xa1ine izra\xc4\x8duna, \xc4\x8de obstaja mo\xc5\xbenost tr\xc4\x8denja. Enostaven prikazovalnik prikazuje polo\xc5\xbeaj ostalih letal, opremljenih s sistemom FLARM, v primeru nevarnosti pa s svetlobnimi in zvo\xc4\x8dnimi signali pilotu javi nevarnost tr\xc4\x8denja. Na podlagi podatkovne baze s polo\xc5\xbeaji stati\xc4\x8dnih ovir (gorske \xc5\xbei\xc4\x8dnice, daljnovodi, itd), shranjene v posamezni enoti, je sistem zmo\xc5\xbeen tudi opozarjanja pred tr\xc4\x8denjem s temi ovirami._NEWLINE_Izpeljanke tega sistema omogo\xc4\x8dajo tudi zapisovanje preletene poti v skladu z zahtevami Mednarodne letalske zveze FAI, v kombinaciji z ra\xc4\x8dunalniki za jadralna letala pa lahko tudi prikazujejo polo\xc5\xbeaj, pozivni znak in hitrost dviganja ostalih jadralnih letal._NEWLINE_FLARM ima manj\xc5\xa1o porabo energije kot konvencionalni transponder. Ima pa FLARM signal sorazmerno kratek domet (3 - 5 km pri prvotni izpeljanki), zato ni uporaben za potni\xc5\xa1ka letala in druga hitrolete\xc4\x8da letala.'